VIDEO Dan Barna: Vom adopta un regulament prin care USR va putea susţine candidaţi independenţi/ Nicușor Dan are șanse foarte mari să poată fi candidatul unic al opoziției

USR va adopta un regulament prin care va putea susţine candidaţi independenţi în alegeri, a declarat sâmbătă preşedintele USR, Dan Barna, care a arătat că Nicuşor Dan este unul dintre cei cu şanse mari să câştige Bucureştiul de la Gabriela Firea.

„Am discutat în prima parte a şedinţei Comitetului Politic al USR despre două regulamente tehnice – cel pentru tineret şi cel al Comisiei de arbitraj. Cea mai mare parte a şedinţei a fost legată de perspectiva alegerilor locale, de Bucureşti, obiectivul principal al discuţiei de astăzi. L-am invitat şi pe Nicuşor Dan pentru că este unul dintre candidaţii pe care noi îi considerăm viabili şi cu şanse foarte mari să poată fi candidatul unic al Opoziţiei în ceea ce înseamnă lupta pentru Bucureşti şi lupta pentru câştigarea Bucureştiului de la Gabriela Firea. (…) Vom adopta şi un regulament prin care USR va putea susţine candidaţi independenţi, tocmai pentru a rezolva şi a simplifica paşii procedurali necesari să ajungem la acele alegeri primare, pe care sper să le putem organiza împreună în cadrul alianţei USR – PLUS şi împreună cu eventuali alţi candidaţi din Bucureşti”, a spus Barna, la finalul primei părţi a şedinţei Comitetului Politic al USR, citat de Agerpres.

El a adăugat că s-a discutat şi despre alegerile primare sau „turul unu al societăţii civile”, prin care va fi desemnat un candidat comun al partidelor din Opoziţie.

„Am avut invitat un coleg de la Budapesta, un coleg de democraţie europeană, care ne-a prezentat cum au funcţionat aceste alegeri primare în Budapesta şi cum a fost posilbil să se obţină o victorie în faţa Fidesz şi a candidatului Fidesz. Este un proces prin care cetăţenii Bucureştiului vor fi invitaţi să îşi exprime opţiunea pentru candidatul care ar vrea să fie primarul Bucureştiului, exact aşa s-a întâmplat şi în Budapesta unde candidatul Opoziţiei unite a reuşit să câştige. Au fost cinci sau şase partide care au propus candidaţi. Bucureştenii vor avea ocazia, în corturi aşezate în diverse zone ale oraşului, ca în câteva zile să îşi exprime această opţiune şi în măsura în care va fi un număr relevant de voturi va fi o foarte validă şi puternică legitimare a unui candidat comun”, a menţionat acesta.

Dan Barna a mai afirmat că l-a invitat pe Nicuşor Dan să se reînscrie în USR, dar acesta nu a dat curs invitaţiei.

Context

PLUS l-a desemnat încă de la începutul lunii august pe Vlad Voiculescu drept candidatul partidului pentru primăria Capitalei, obținând 96,30% în urma votului intern.

Nicușor Dan a demisionat în iunie 2017 din USR din cauză că partidul a dorit să se poziționeze pe tema familiei tradiționale. Ulterior, și-a anunțat intenția de a candida ca independent la primăria Capitalei. Dacă USR, PLUS și PNL ar avea fiecare un candidat la primăria și s-ar menține actualul sistem de vot, cu un singur tur, șansele forțelor anti-PSD de a câștiga primăria Capitalei ar fi minime.

Potrivit protocolului Alianței USR/PLUS, candidatul comun se stabilește prin negociere sau, dacă nu e posibil, prin ”mijloace acceptate de către ambele părți de la nivel local sau județean, după caz, precum alegeri primare, sondaje, etc”. Cel mai probabil vor avea loc alegeri primare în Alianță, în care membrii din București ai Alianței USR PLUS vor decide între cei doi.

Potrivit unor surse din cadrul Alianței, dacă Nicușor Dan va fi susținut de USR și apoi va câștiga și alegerile interne din București, intervine o necunoscută. Astfel, Art. 30 din Legea 14/2003 a partidelor politice arată că ”În cazul în care alianţa politică se va prezenta în alegeri cu liste comune, candidaţii trebuie să facă parte dintr-un partid politic membru al alianţei”.

Potrivit unor juriști, prevederea se aplică și candidaților la postul de primar, ceea ce înseamnă că Nicușor Dan ar trebui să se înscrie în USR sau PLUS ca să poată fi candidatul formal al Alianței. Dacă nu se înscrie și vrea să candideze ca independent, apar alte probleme, au mai explicat sursele citate.

Liderul PLUS, Dacian Cioloș, a declarat, într-un interviu pentru G4Media.ro, că o eventuală susținere a unui candidat independent la Primăria Capitalei, mai exact a lui Nicușor Dan, nu este posibilă în acest moment deoarece viitorul candidat comun al Alianței USR/PLUS trebuie să fie membru de partid, potrivit statutelor celor două formațiuni politice.

”Va trebui să discutăm în alianță. Din punctul nostru de vedere, candidatul ar trebui să fie din interiorul partidului. Dacă decidem să mergem cu un independent, atunci va trebui să avem o altă discuție. Să vedem ce gen de candidat independent terbuie să avem ca să avem șanse să câștigăm primăria și să avem eventual și susținerea altor partide, a PNL”, a declarat Cioloș în interviul acordat G4Media.ro

Sursa Foto: Turnul Sfatului